廣州政變

廣州政變係中華民國一次政變，事發廣州，時為民國十五年，即一九二六年丙寅年。政變由蔣中正發起，以中山艦事件為高潮，反制中國共產黨同中國國民黨左派，時為三月二十號，所以又叫三二〇事件、三月二十日廣州定亂。蔣中正喺政變後聲望日隆，係北伐前噹。是次政變正值省港大罷工中期，清理左派後，罷工漸趨平靜，到十月結束。

背景
中華民國領袖孫文死後，容共嘅汪兆銘，做咗中國國民黨阿頭，堅持聯俄容共政策。一九二五年十一月，中國國民黨部分資深黨，開西山會議，反對容共。蘇聯顧問季山嘉原本同蔣中正合作，後尾蘇聯企圖赤化中國，兩者關係急速惡化。因此，季山嘉竭力拉攏容共嘅汪兆銘，企圖聯手推翻蔣中正嘅中華民國政府。當時廣州政府阿頭係汪兆銘。

政變
一九二六年三月十號，海軍局代局長兼中山艦長，歐陽琳出走香港，汪兆銘任李之龍代行。李氏身兼中國共產黨員同中國國民黨員，亦係蔣中正黃埔軍校學生。

一九二六年三月十八號，黃埔軍校管理科交通股長，兼駐省辦事處主任歐陽鐘，以蔣中正名義傳令，要派兩軍艦出海，到黃埔救援遇勢外國輪船。李之龍派中山、寶璧兩艦出海。軍艦到咗黃埔後，同中國國民黨左派嘅鄧演達請示，而鄧氏回答唔知。三月十九號下晝，蘇俄使團想參觀中山艦，李之龍電話請示蔣中正，調中山艦返廣州。因爲蔣中正根本無傳令，就疑心有問題。

蔣中正聽到傳言，以爲汪兆銘對佢不利，用中山艦綁佢去蘇俄，正思索要逃走定政變。三月廿號，蔣中正打算走去汕頭，半路決定政變，折返廣州，下令全城戒嚴，是為廣州政變。蔣係怕中共同蘇俄顧問季山嘉搞兵變。歐陽格、陳肇英奉蔣中正之命，佔領中山艦，並喺李之龍屋企逮捕李之龍，同時包圍蘇俄顧問同共產黨機關，喺第一軍同黃埔軍校裏便，扣留周恩來等中共黨員，嚴密監視鄧演達。中山艦長換歐陽格。

蔣中正話只係針對個別人，聯俄容共政策無變。「西山會議派」發電報畀蔣中正，話「以迅速手段，勘定叛亂，忠勇明敏，功在黨國。」但蔣中正立刻回電自己只係「唯革命是從」，反對「西山會議派」。不過呢次咁搞，第一次國共合作就有陰影，係一年後，四一二政變嘅伏筆。政變之後，汪兆銘憤而出國，而蔣中正在喺國內聲望日強；而中國共產黨則試圖推翻國民政府，都畀蘇聯代表制止，事後中國共產黨指責陳獨秀見蔣中正退讓。

事後
廣州政府主席委員汪兆銘，畀學生軍受禁喺二沙頭嘅頤養園，得佢老婆陳璧君可以出入。因為汪兆銘潛暱，當時廣州政府羣龍無首，亂到七彩，政務無人負責。留省委員只得五人，即李福林、朱培德、譚延闓、蔣介石同伍朝樞。李福林向來唔出席。朱培德去西江佈防，而譚延闓去北江。淨低蔣伍二人。而政變後滇軍喺廣州西南有異動，而左右派係難分，各軍都備戰對壘。

三月廿七號，蔣介石坐永豐艦，即係中山艦，去汕頭，行踪神祕。蔣走後廣州就更加亂。廣州得伍朝樞、宋子文同陳公博等人。佢哋日日開緊急會議，至閉翳係無錢。政府後無蘇俄接濟，開支難頂。因此就唔停度橋，好似同銀行，中央銀紙十萬元按銀五萬元，抽租捐，發國庫劵逼各界買。重有搞煙酒公賣局同藥酒公賣局，貼印花稅。而煤油專賣就搞唔掂，皆因各火油公司抵制，無油供應。另外又諗過開賭，畀賭商搞番攤。

真相不明
海內外學者，對箇中內幕存疑。
有人認為係，蔣中正平息中國共產黨叛亂，或是汪兆銘同中國共產黨，企圖用中山艦綁架蔣中正去蘇聯。
有人認為係，蔣中正故意畀中山艦調動，又矢口否認，借口打擊中國共產黨。
有人認為係，西山會議派有關係密切嘅孫文主義學會成員歐陽格，即歐陽鐘嘅叔父，等人，故意向李之龍假傳蔣中正指令，離間中國國民黨同中國共產黨。

1926年
中華民國大陸時期
廣州史
政變